ועדת הכלכלה, כנסת 15, פרוטוקול מספר 440, 2002-03-26 10:50

אברהם פורז: שלום, אני פותח את ישיבת הוועדה.

אברהם פורז: יש לפנינו מכתב חתום על ידי שר התקשורת בו כתוב: "לאור האמור לעיל מצע לתקן את תקנה 2(ד) לתקנות, כך שהוארך המועד למתן הודעה להחלטת השר עד שבעה במאי".

יגאל ביבי: אני לא הבנתי על מה מדובר.

אברהם פורז: השאלה אם חברות כבלים עמדו בזיכיון המקורי והן זכאיות להארכת הזיכיון לפי החוק הקודם, היא שאלה שהיתה צריכה להינתן עליה תשובה מזמן.

אברהם פורז: אנחנו כל פעם דוחים את התשובה, כי אנו חושבים שזה הופך לבלתי רלוונטי אם הם מחליטים לעבור למשטר החדש של הרשיונות.

יגאל ביבי: עד שבעה במאי העניין הזה יסתדר?

דורית ענבר: אנו אישרנו את בקשת המיזוג ומה שמונח על שולחן המועצה זה הרשיון.

דורית ענבר: אנו נמצאים בדיונים אחרונים על הרשיון המורכב הזה, לכן ביקשנו ארכה של חודש כדי לסיים את הדיונים.

אברהם פורז: מתי היה אמור להיות מועד הסיום?

דורית ענבר: בשבעה באפריל.

ראובן ריבלין: אנו העברנו את טיוטת הרשיון לנוגעים בדבר, אשר כוללת זעקות מצוקה מצד גורמים שונים.

ראובן ריבלין: אני חייב לציין, כי בנושא הרשיון יש מחלוקת קשה בין החברות השונות עד כדי אמירה, כי בתנאי רשיון כאלה הן לא תהינה מוכנות ללכת לקראת מיזוג.

אברהם פורז: אם אני אראה כי עד אמצע אפריל הדברים הללו לא מסתייעים, אני אבקש ליזום דיון בוועדה בהשתתפות כל הגורמים.

אברהם פורז: הוועדה הזו עובדת מול המון משרדי ממשלה.

אברהם פורז: באים אלי בטענות כי אנו הזנחנו חקיקה ואנו מעקבים חוקים פרטיים וכו'.

אברהם פורז: אנו נתנו לנושא התקשורת עדיפות עליונה.

אברהם פורז: בנושא בו אנו דנים סיימנו לדון ביולי בשנה שעברה.

אברהם פורז: קיווינו כי חודשיים לאחר מכן כל העניין ייפתר.

אברהם פורז: אני חשבתי כי חברות הכבלים תהינה מוכנות עם הרשיונות כבר באוקטובר בשנה שעברה.

אברהם פורז: אני מתכוון כי חשבתי, כי כל הרפורמה תיגמר תוך מספר חודשים.

אברהם פורז: אנו נמצאים כבר באיחור של חצי שנה מאז.

אברהם פורז: יכול להיות שהשר יחליט בעוד חודש על הארכה של חודש נוסף.

ראובן ריבלין: אם נושא התקשורת היה רק בידי גורם אחד רגולטורי, היינו מסיימים את העניין הזה מזמן.

ראובן ריבלין: ההחלטה שלנו כפופה למשרד האוצר ומשרד המשפטים, ועל כן ישנו קושי גדול לעמוד בלוח זמנים.

ראובן ריבלין: בנוסף לכך ההגבלים העסקיים שהם במסגרת חוק לוויני, רואים הסדר שלילי של משרד התקשורת כחוסר הסדר.

יגאל ביבי: האם הממונה על ההגבלים הוא מעל הכנסת?

ראובן ריבלין: אין לי בעיה עם ההגבלים העסקיים, בלבד שהם לא ייכנסו לרגולציה מיידית של נושא התקשורת שלא מתוך כוונה להגן על הציבור, אלא מתוך כוונה לקבוע דברים.

ראובן ריבלין: אם יבוא הממונה על ההגבלים העסקיים ויאמר כי הוא חושב כי משרד התקשורת צודק כל עוד מתקיימת תחרות, אך אם לא תהיה תחרות נמצא את עצמנו במצב בו אנו עומדים בפני מונופול יחיד שיכול לעשות דבר המנוגד לכל כללי ההגבלים העסקיים, אני אסכים.

ראובן ריבלין: אם הוא יאמר כי הוא, כדי לקבוע תחרות, גם בכבלים יהיו עוד 20% שיתחרו בכבלים עצמם, אני אומר כי אלה דברים המשליכים השלכות מרחיקות לכת.

ראובן ריבלין: יכול להיות שעל הכבלים אני אוכל לכפות את הדברים, אך אני לא אוכל לכפות את זה על בזק.

ראובן ריבלין: יו"ר הוועדה במקרה כזה יגיד כי הוא אמר לי לכפות על בזק את הדברים.

ראובן ריבלין: אני לא הסכמתי לכך.

ראובן ריבלין: הכנסת בסופו של דבר החליטה כי ההסדר הזה הוא הסדר שלילי והוא אינו חוסר הסדר.

ראובן ריבלין: הממונה על ההגבלים העסקיים לא יכול לקבוע בזמן שקיימת תחרות, כי הוא רוצה תחרות נוספת.

אברהם פורז: אני כבר היום אתאם עם מנהלת הוועדה את מועד קיום ישיבה נוספת בנושא הזה במהלך חודש אפריל.

יגאל ביבי: אני לא חסיד גדול לא של הכבלים ולא של הלווין, אך אני מודע למצבם.

יגאל ביבי: אנו קוראים כל יום על כך שהם נמצאים בחובות כבדים.

יגאל ביבי: אם לא נתיר את הספק, ולא ידעו מה מצבם של התעשייה הזו, היא עשויה להתמוטט.

יגאל ביבי: חז"ל אמרו: "אין ברכה שרויה, אלא בהתרת הספק".

יגאל ביבי: אני רוצה לברך את חה"כ פורז על כך שאמר לממשלה כי אם עד 15.04 לא יסיימו את העניין הזה, אנו בכנסת ניקח את העניין לידיים ונטפל בו.

אברהם פורז: אני מציע לאשר את התקנות.

אסתר שטרנבך: חברות הכבלים יצאו לדרך לקראת משטר רישוי חדש, כאשר הן נמצאות בתחרות עם חברת הלווין, שמספר המנויים שלה היום שווה למספר המנויים של חברת הכבלים הקטנה ביותר, מתב.

אסתר שטרנבך: למרות זאת מקבלות חברות הכבלים במשטר הרישוי החדש הזה טיוטת רשיון שלא דומה לרשיון של חברת הלווין.

אסתר שטרנבך: יש בטיוטה הזו תנאים מגבילים, רגולציה עודפת, התערבות בניהול המוצר של החברות, התערבות במחירים, ברמה שלא תאפשר לחברות להתחרות עם הלווין.

אסתר שטרנבך: הבקשה של חברות הכבלים היא לקבל רשיון זהה לזה של חברת הלווין.

אסתר שטרנבך: העובדה שהלווין עובד בטכנולוגיה לווינית וחברות הכבלים עובדות לפי הטכנולוגיה של הכבלים אך נותנות בדיוק את אותו שירות, אינה מצדיקה רשיונות שונים.

אברהם פורז: אנו נקיים ישיבה ונדון בנושא הזה.

אברהם פורז: אנו מאשרים את הארכה עד שבעה במאי.

אברהם פורז: תודה רבה, הישיבה נעולה.